b'\n_START_ARTICLE_\nTransmutaatio\n_START_PARAGRAPH_\nTransmutaatio tarkoittaa alkuaineen muuttumista toiseksi alkuaineeksi ydinreaktioiden tuloksena. Aineen muuttuminen voi olla luonnollista tai keinotekoista._NEWLINE_Luonnollista transmutaatiota tapahtuu maapallolla hyvin hitaasti luonnossa esiintyvien radioaktiivisten aineiden v\xc3\xa4hitt\xc3\xa4isess\xc3\xa4 hajoamisessa vakaammiksi isotoopeiksi. Laajassa mitassa transmutaatiota tapahtuu t\xc3\xa4htien ydinprosesseissa, joissa rautaa ja sit\xc3\xa4 kevympi\xc3\xa4 alkuaineita muodostuu viel\xc3\xa4 kevyemmist\xc3\xa4 aineista nukleosynteesiss\xc3\xa4, jossa vapautuu energiaa. Rautaa raskaampien alkuaineiden muodostuminen puolestaan kuluttaa energiaa, mutta t\xc3\xa4htien olosuhteissa n\xc3\xa4it\xc3\xa4kin transmutaatioita tapahtuu vahvan ydinvoiman aikaansaamien neutronisieppauksien v\xc3\xa4lityksell\xc3\xa4. Alkuaine muuttuu lopulta neutronien beetahajoamisen ansiosta, jolloin j\xc3\xa4rjestysluku kasvaa. Raskaimpia alkuaineita muodostuu erityisesti supernovissa._NEWLINE_Keinotekoinen transmutaatio tarkoittaa aineen muuttamista toiseksi ihmisen aikaan saamien ydinreaktioiden avulla. Transmutaatio voidaan saada aikaan laitteistoilla, joissa on riitt\xc3\xa4v\xc3\xa4n voimakas energia- ja tehol\xc3\xa4hde aineen ydinrakenteen muuttamiseksi. Keinotekoisia transmutaatioita on saatu aikaan muun muassa hiukkaskiihdyttimill\xc3\xa4, tokamak-reaktoreissa ja tavanomaisissa ydinreaktoreissa._NEWLINE_Transmutaatio onnistuu parhaiten sellaisten aineiden v\xc3\xa4lill\xc3\xa4, joiden atomiytimien sidosenergia kasvaa transmutaation seurauksena. Tuoteaineen potentiaalienergia ja massa on t\xc3\xa4ll\xc3\xb6in l\xc3\xa4ht\xc3\xb6ainetta pienempi, joten prosessissa vapautuu ytimien energiaa. Atomiytimien keinotekoinen fuusio energian tuottamiseksi perustuu juuri ytimien sidosenergian kasvattamiseen ja vastaavan potentiaalienergian vapauttamiseen muuhun k\xc3\xa4ytt\xc3\xb6\xc3\xb6n, esimerkiksi s\xc3\xa4hk\xc3\xb6n tuotantoon._NEWLINE_Biologiseksi transmutaatioksi kutsutaan hypoteettista ilmi\xc3\xb6t\xc3\xa4, jossa aine muuttuu toiseksi el\xc3\xa4v\xc3\xa4n organismin biologisissa prosesseissa. Vahvaa tieteellist\xc3\xa4 n\xc3\xa4ytt\xc3\xb6\xc3\xa4 biologisesta transmutaatiosta ei ainakaan toistaiseksi ole. Vuonna 2003 ven\xc3\xa4l\xc3\xa4iset tutkijat kuitenkin v\xc3\xa4ittiv\xc3\xa4t muuntaneensa ydinj\xc3\xa4tett\xc3\xa4 ei-radioaktiivisiksi alkuaineiksi mikrobiologisten viljelmien avulla.\n_START_SECTION_\nKeinotekoisen transmutaation historia\n_START_PARAGRAPH_\nTransmutaatio on k\xc3\xa4sitteen\xc3\xa4 hyvin vanhaa perua, ja se liittyy alkemistien ns. viisasten kiven etsint\xc3\xa4\xc3\xa4n. Viisasten kiven avulla uskottiin kyett\xc3\xa4v\xc3\xa4n muuttamaan muita metalleja kullaksi._NEWLINE_Moderni transmutaation k\xc3\xa4site syntyi 1900-luvun alussa Frederick Soddyn ja Ernest Rutherfordin kokeissa, joissa he havaitsivat radioaktiivisen thoriumin muuttuvan radiumiksi, ja kutsuivat ilmi\xc3\xb6t\xc3\xa4 transmutaatioksi vanhojen alkemistien tapaan. Ensimm\xc3\xa4inen t\xc3\xa4ysin tarkoituksellisesti synnytetty alkuaineiden v\xc3\xa4linen transmutaatio tehtiin vuonna 1919, kun Rutherford muutti suurienergiaisten alfa-hiukkasten avulla typpe\xc3\xa4 hapeksi._NEWLINE_My\xc3\xb6hemmin on voitu kokeilla osoittaa, ett\xc3\xa4 esimerkiksi lyijyn muuttaminen kullaksi on transmutaation avulla t\xc3\xa4ysin mahdollista, ja ikivanhat alkemistien unelmat on siten voitu modernin tieteen avulla vihdoin n\xc3\xa4ytt\xc3\xa4\xc3\xa4 toteen.\n_START_SECTION_\nSovelluskohteet\n_START_PARAGRAPH_\nTransmutaation lupaavimpia sovelluskohteita on korkea-aktiivisen radioaktiivisen j\xc3\xa4tteen hajottaminen vaarattomimmiksi aineiksi. Esimerkiksi kullan valmistaminen transmutaatiolla muista, halvemmista aineista ei ole nykytekniikalla l\xc3\xa4hell\xc3\xa4k\xc3\xa4\xc3\xa4n taloudellista kannattavuutta.'